Ինչ խոսք, ՀՅԴ հայտարարությունը բացառիկ ինքնախոստովանության է նման։ Չէ որ, լինելով քաղաքական կոալիցիայի բազմամյա ու բազմափորձ անդամ, ՀՅԴ-ն շատ լավ տիրապետում է տպավորություն գործելու արվեստին, եւ այսօր արդեն ոչ մեկի չես զարմացնի նրանով, որ Սահմանադրական կարգը փոխելու անվան տակ մեր երկրում ընդամենը տեղի է ունենում մեկ անձի իշխանության օրենսդրական ամրագրում առաջիկա տարիների համար։ Այո՛, Հայաստանում կա հանրային անվստահություն վարչախմբի ցանկացած քայլերի նկատմամբ, կան բազում խոչընդոտներ ու խնդիրներ բոլոր բնագավառներում, եւ չկա սոցիալական արդարության նշույլ անգամ։ Հետեւաբար՝ ո՞վ ցանկություն կունենա լսելու քաղաքական այն դերասանին, որն իր դիմակը մի կողմ քաշելով՝ գոռում է մյուս դերասանի դիմակների մասին՝ անտեսելով, որ սեփական դիմակի տակից ոչ թե իր դեմքն է երեւում, այլ մեկ այլ դիմակ։ Ուրեմն ՀՅԴ հայտարարությունը պետք է դիտարկել որպես խոստովանություն առ այն, որ վարչախմբի պարագլուխների կողմից սահմանադրական կարգի փոփոխության տպավորություն թողնելով՝ ընդամենը կատարվում է պետական կառավարման համակարգի յուրացում։